**PONEDJELJAK, 27.4.2020.**

**Dragi moji učenici!**

 **Evo nas na početku novog radnog tjedna u kojem ćemo nastavu na daljinu imati do četvrtka jer je u petak Međunarodni praznik rada.**

 **Nadam se da ste uživali u ponuđenim filmovima KIKI FESTIVALA U KARANTENI. Pričat ćete mi o njima kad se vratimo u školu.**

 **Pažljivo pratite nastavu u Školi na Trećem. Bit će zanimljivih savjeta. Krenimo marljivo na zadatke.**

**HRVATSKI JEZIK**

 U petak smo se družili s pričom kroz koju smo saznali kako su nastale rase. Kojoj rasi pripadaju Indijanci?

Oni su pripadnici crvene rase. Osim toga, oni su prvi stanovnici Amerike. Snažno su povezani s prirodom.

O tome koliko su voljeli prirodu i koliko su duboko osjećali ono što nam ona neprestano daruje, govori i primjer pisma indijanskog poglavice Seattlea (grada u Americi) predsjedniku SAD-a.

 Nadam se da ste ostvarili zadatak koji je bio zadan u petak i prepisali dio tog pisma u bilježnicu. Pročitajte ga još jednom.
…..
*Mi smo dio zemlje i ona je dio nas. Mirisavo cvijeće naše su sestre, jelen, konj, veliki orao, svi oni su naša braća. Stjenoviti vrhunci, sočni pašnjaci, toplina tijela ponija i čovjeka - svi pripadaju istoj obitelji.*

*Učite vašu djecu, kao što činimo mi s našom, da je zemlja naša majka. Što god snađe nju, snaći će i sinove zemlje. Ako čovjek pljuje na tlo, pljuje na sebe samoga.*
*To mi znamo: zemlja ne pripada čovjeku; čovjek pripada zemlji.*

 Vjerujem da lako možete iščitati koliko poštovanje i ljubav ovaj čovjek gaji prema zemlji na kojoj živi i od koje živi.

 Uzmite bojicu **i u bilježnici podcrtajte neke najbitnije misli** iz ovog teksta!

Što mislite o svemu? Slažeš li se s razmišljanjima poglavice kojeg odavno nema? (Pismo je napisano 1854. godine, koje je to stoljeće?)

 Vaš današnji **zadatak** je u bilježnicu **napisati pismo** **indijanskom poglavici** kao odgovor.

Opišite u pismu kako danas izgleda priroda, kako se ljudi odnose prema njoj. Iznesite svoja razmišljanja.

Najprije se prisjetite kako se piše pismo**.** U čitanci pročitajte 102. str**.** U bilježnicu zapišite:

 Pisanje pisma 27.4.2020.

 **Poleđina omotnice:**

**Plan pisma:** - adresa pošiljatelja

-nadnevak                                     **-**oslovljavanje **Prednja strana omotnice:**
-uvod                                        - adresa primatelja
-glavni dio
-završetak
-pozdrav

 Napišite **sadržaj pisma** prema zadanom planu.

 (Adrese ne pišite, time ćemo se baviti drugi puta.)

Fotografirajte svoje pismo i pošalji mi ga u poruci.

Radujem se čitanju pisama i vašim razmišljanjima o zadanoj temi.

Poštujte plan pisanja! Pišite uredno i čitko.

**MATEMATIKA**

 Marljivo vježbajmo pisano dijeljenje. Da bi stekli brzinu i točnost, moramo puno vježbati.

Riješite zadatke **u radnoj bilježnici na 105. i 106. str.**

U bilježnicu napišite **dva zadatka riječima** u kojima ćete dijeliti šesteroznamenkaste brojeve jednoznamenkastim. Nemojte zaboraviti na odgovor. (To snimite i pošaljite mi u poruci.)

Budite maštoviti u sastavljanju zadataka riječima! Neka budu povezani sa svakodnevnim životom.

**TZK**

Vježbamo uz poznate sportaše u Školi na Trećem.

Napravite u dvorištu poligon prepreka. Budite ustrajni u svladavanju prepreka. Uključite i svoje ukućane.

Zumba je zabavan način vježbanja pa vježbajte uz poveznicu:

[**https://www.youtube.com/watch?v=FP0wgVhUC9w**](https://www.youtube.com/watch?v=FP0wgVhUC9w)

 Znamo da pješačenje na svježem zraku doprinosi našem zdravlju. Zamolite roditelje da vam odrede rutu pješačenja do 4 km. Možda vam se pridruže. Kada se vratimo u školu, pričat ćete mi o pješačkoj stazi kojom ste hodali.

**Dopunska nastava – HRVATSKI JEZIK- Za sve!**

 Vježbajte izražajno čitanje. Odaberite dva odjeljka iz teksta *Kako su nastale rase* i dobro uvježbajte čitanje. Snimite mi čitanje i snimku pošaljite u poruci.

 Pozdrav od učiteljice Pavice